РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/19-13

22. јануар 2013. године

Б е о г р а д

ЗАПИСНИК

15. СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 22. ЈАНУАРА 2013. ГОДИНЕ

Седница је почела у 14,10 часова.

Седницом је председавала Милица Војић Марковић, председник Одбора.

Седници су присуствовали чланови Одбора: Константин Арсеновић, Жељко Сушец, Зоран Бојанић, Ивана Динић, Биљана Илић Стошић, Јелена Травар Миљевић, Александра Томић, Иван Карић, Живојин Станковић, Гордана Чомић и Невена Стојановић, заменик члана Одбора Зорана Васића.

Седници нису присуствовали чланови Одбора: Јудита Поповић, Јелена Мијатовић (нити њихови заменици), Зоран Васић, Дејан Николић и Љубан Панић.

Седници су присуствовали и државни секретар Министарства природних ресурса, рударства и просторног планирања, др Срђан Белиј, Биљана Филиповић, начелник за међународне односе у Министарству природних ресурса, рударства и просторног планирања, помоћници Министра здравља проф др Берислав Велић и др Зоран Вучић и др Данијела Урошевић, саветник у Министарству здравља.

На предлог председника Одбора, једногласно је усвојен следећи

Д н е в н и р е д :

1. Разматрање Предлога закона о потврђивању Протокола о заштити и одрживом коришћењу биолошке и предеоне разноврсности уз Оквирну конвенцију о заштити и одрживом развоју Карпата донете у Кијеву 22. маја 2003. године**,** који је поднела Влада;
2. Разматрање Предлога закона о потврђивању Протокола о води и здрављу уз Конвенцију о заштити и коришћењу прекограничних водотокова и међународних језера и Амандмана на чл. 25. и 26. Конвенције о заштити и коришћењу прекограничних водотокова и међународних језера,који је поднела Влада;
3. Разно.

Прва тачка дневног реда - **Разматрање Предлога закона о потврђивању Протокола о заштити и одрживом коришћењу биолошке и предеоне разноврсности уз Оквирну конвенцију о заштити и одрживом развоју Карпата донете у Кијеву 22. маја 2003. године, који је поднела Влада**

Уводне напомене изнео је др Срђан Белиј, државни секретар Министарства природних ресурса, рударства и просторног планирања. Изнео је информацију да је удео Србије у Карпатској конвенцији, која је потписана још 2003. године и коју је Република Србија ратификовала, релативно мали и да износи само 3% наше територије, због економских разлога (само Национални парк Ђердап, а не цела Карпатскса Србија, која обухвата територију од Ђердапа до Ниша), јер се годишња чланарина плаћа сразмерно површини. Суштина је успостављање сарадње земаља потписница на очувању природе у зони у којој многе људске активности нарушавају природну средину. Карпатском конвенцијом је утврђена обавеза плаћања годишње чланарине, која износи око 18500 евра годишње, а овим законом се не стварају нове финансијске обавезе за нашу државу.

Милица Војић Марковић истакла је бојазан да се, тиме што ће се, из економских разлога, заштити само 3% територије, та територија неће адекватно бити заштићена. Изражено је незадовољство спајањем расправе на пленарној седници Народне скупштине, јер се, на тај начин, у дискусији није спомињала тема заштите животне средине, већ се највише пажње посветило системском закону из области пољопривреде. Из тог разлога, апеловала је на чланове Одбора да узму учешће у расправи на седници Народне скупштине, како би се дискутовало и о предлозима закона из области заштите животне средине.

По завршеној расправи, на предлог председника Одбора, Одбор је, једногласно, одлучио да предложи Народној скупштини да прихвати Предлог закона о потврђивању Протокола о заштити и одрживом коришћењу биолошке и предеоне разноврсности уз Оквирну конвенцију о заштити и одрживом развоју Карпата донете у Кијеву 22. маја 2003. године, који је поднела Влада.

Друга тачка дневног реда - **Разматрање Предлога закона о потврђивању Протокола о води и здрављу уз Конвенцију о заштити и коришћењу прекограничних водотокова и међународних језера и Амандмана на чл. 25. и 26. Конвенције о заштити и коришћењу прекограничних водотокова и међународних језера, који је поднела Влада**

Уводне напомене дали су проф др Берислав Велић и др Зоран Вучић, помоћници Министра здравља. Наведено је да је Конвенцијаозаштити и коришћењу прекограничних водотокова и међународних језера ратификована још 2010. године. То је документ Светске здравствене организације и Европске комисије и легалан међународни механизам за превенцију и редукцију болести које се преносе путем воде. Циљ Протокола о води и здрављу је заштита здравља људи. Овај протокол је већ уграђен у Закон о водама и друге прописе из ове области. Министарство здравља је припремило неколико подзаконских аката за примену овог закона. Биљана Филиповић, начелник Одељења за међународну сарадњу у Министарству природних ресурса, рударства и просторног планирања, додала је да је 2009. године Влада усвојила акциони план заштите животне средине и здравља деце, који третира приступ безбедној пијаћој води. Министарства у фази пре ратификације овог протокола врше промоцију на локалном нивоу, како би се шира јавност информисала о значају овог протокола.

Дискусије није било.

На предлог председника Одбора, Одбор је једногласно одлучио да предложи Народној скупштини да прихвати Предлог закона о потврђивању Протокола о води и здрављу уз Конвенцију о заштити и коришћењу прекограничних водотокова и међународних језера и Амандмана на чл. 25. и 26. Конвенције о заштити и коришћењу прекограничних водотокова и међународних језера, који је поднела Влада.

За известиоца Одбора на седници Народне скупштине одређена је Милица Војић Марковић, председник Одбора.

Трећа тачка дневног реда – **Разно**

Председник Одбора обавестила је чланове Одбора да ће се, према плану који је сачинила генерални секретар Народне скупштине, у уторак, 29. јануара 2013. године, у 14,30 часова, у сали II у партеру Дома НС, одржати обука за коришћење система Е-парламента за чланове Одбора, а затим и једна електорнска седница Одбора. Замолила је све чланове Одбора и заменике чланова да се одазову и присуствују овој обуци.

Седница је завршена у 14,35 часова.

СЕКРЕТАР ПРЕДСЕДНИК

Милица Башић Милица Војић Марковић